Source: http://dehir.hu/gazdasag/fordulat-kovetkezik-be-a-mol-es-az-ina-csatajaban/2015/07/25/
Timestamp: 2019-02-17 00:29:07
Document Index: 291508

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Fordulat következik be a Mol és az INA csatájában? - Debrecen hírei, debreceni hírek | Debrecen és Hajdú-Bihar megye hírei - Dehir.hu
2019. 02. 17. 01:29:05
Fordulat következik be a Mol és az INA csatájában?
Szerző: Magyar Nemzet | info@dehir.hu Közzétéve: 2015.07.25. 09:57	| Frissítve: 2015.07.25. 10:01
Zágráb - Hatályon kívül helyezte a horvát alkotmánybíróság az Ivo Sanader volt horvát miniszterelnök büntetőügyében hozott ítéletet.
A döntés a későbbiekben hatással lehet a Sanader megvesztegetésével vádolt Hernádi Zsolt Mol elnök-vezérigazgató ügyére is - olvasható a Magyar Nemzet cikkében.
Közvetve több szálon is érinti a magyar Mol Nyrt. és a résztulajdonában lévő horvát INA olajvállalat vitás ügyeit, illetve a Hernádi Zsolt Mol elnök-vezérigazgató ellen a zágrábi hatóságok által folytatott nyomozást, hogy a horvát alkotmánybíróság hatályon kívül helyezte az Ivo Sanader volt horvát miniszterelnök büntetőügyében hozott ítéletet – állítják szakértők.
A Jutarnji list című zágrábi napilap közölte pénteken a Sanader-ítélet semmissé tételére vonatkozó hírt. Nyolc év és hat hónap letöltendő szabadságvesztést szabtak ki Ivo Sanaderre a Hypo Bank- és az INA–Mol-ügyek egyesített perében. Azt egyelőre nem lehet tudni – írta az újság –, hogy a testületben egyhangú döntés született-e, mik voltak a hatályon kívül helyezés indokai, és milyen konkrét következményekre lehet számítani. Az viszont biztos, hogy Ivo Sanader perét ebben az ügyben meg kell ismételni.
A horvát sajtó májusban közölte, hogy a volt horvát miniszterelnök eljárási hibák miatt alkotmánybírósághoz fordult jogorvoslatért. A Nacional című horvát hetilap akkor azt „jövendölte”, az alkotmánybírák úgy határoznak majd, hogy a volt miniszterelnök elleni eljárásokat meg kell ismételni, ami újabb belpolitikai feszültségeket okozhat. A jobbközép politikai irányultságú volt horvát kormányfőt a zágrábi megyei bíróság 2012 novemberében nem jogerősen tíz év börtönbüntetésre ítélte háborús nyerészkedés, hivatali visszaélés és vesztegetés miatt. A legfelsőbb bíróság a büntetést tavaly nyolc és fél évre enyhítette. Az egyik vádpont az volt, hogy Ivo Sanader a Moltól, pontosabban Hernádi Zsolt elnök-vezérigazgatótól tízmillió euró kenőpénzt kapott, hogy ennek fejében a magyar olajipari társaság irányítói jogokat szerezzen az INA horvát olajipari cég felett - tudható meg a Magyar Nemzet cikkéből. A Mol Nyrt. számos alkalommal visszautasította a Sanader-perben elhangzottakat, s közölte: soha nem korrumpált egyetlen politikust sem, és nem adott pénzt azért, hogy megszerezze a horvát INA-ban az irányítási jogokat. Ennek ellenére a horvát hatóságok nyomozást indítottak Hernádi ellen, aki nem jelent meg a zágrábi bíróság előtt, s ezért a horvátok feltetették az Interpol körözési listájára. Emiatt a Mol vezetője máig sem hagyhatja el Magyarországot a letartóztatás kockázata nélkül.
A horvát hatóságok annak ellenére nem vetetették le a körözési listáról a Mol első emberét, hogy a vesztegetési ügyében idehaza is lezajlott egy per, s a magyar bíróságon felmentő ítélet született. Abban az esetben pedig, ha egy adott vád alól valamelyik uniós tagország bírósága felmenti a vádlottat, akkor más tagállam ugyanabban az ügyben már nem állíthatja bíróság elé. Vagyis a horvátoknak elméletileg már tudomásul kellett volna venniük, hogy Hernádi tisztázta magát a korrupciós vádak alól. Így az újra lefolytatandó Sanader-perben sem ültethetik a vádlottak padjára a cégvezetőt. Ennek pedig az lehet a következménye, hogy a magyar Mol-vezetőt levetetik az Interpol listájáról a horvátok. Az azonban a Mol–INA-ügyben eddig tapasztalható zágrábi tárgyalási stratégia alapján nem kizárt, hogy később valamilyen ürüggyel ismét felkerül a nemzetközi körözési listára Hernádi neve. A horvátok ugyanis egyfajta zsarolási lehetőségként kezelik a Mol-vezető köröztetését.
Az alkotmánybíróság döntésétől függetlenül Sanader nem hagyhatja el a börtönt, mert egy másik ügyben vizsgálati fogságba helyezték. A döntés ugyanakkor a Mol és az INA perében kihúzza a talajt a zágrábi kormány alól - álapítja meg a Magyar Nemzet cikkírója. A horvátok ugyanis Sanader megvesztegetésének a bizonyítottságára hivatkozva követelik vissza egy nemzetközi választott bíróság előtt zajló perben a Mol-tól az INA irányítási jogait, mondván: a magyar olajcég korrupció révén jutott ahhoz.
A Mol és horvát kormányzat között immár évek óta zajló vita erőteljesen visszaveti az INA fejlődését és a magyar olajvállalat horvátországi beruházásait – vélik hozzáértők.
Címkék: Horvátország, MOL, Nyomozás, Ivo Sanader, INA, Hernádi Zsolt